《禹陵》
明代·蒋平阶

撬辇逢尧祀，垂裳拜舜年。剖圭开日月，瘗玉镇山川。

南幸游方豫，东巡驾不还。衣冠辞岳牧，剑舄步神仙。

寝庙春常闭，宫车夜自悬。千秋明德远，万众寸心虔。

海阔沧江外，星临斗柄前。金茎留晓露，碧殿锁青烟。

魍魉犹留鼎，蛟龙想负船。秦碑荒草合，汉畤白云连。

苍水书难得，玄狐箓可传。按图通百粤，泪尽九疑天。

作者简介：明松江府华亭人，字大鸿。诸生。工诗文，性豪隽，有古侠风。辑有《东林始末》。